Pengulang radio

Pengulang radio merupakan gabungan penerima radio dan pemancar radio yang menerima isyarat yang lemah atau paras rendah, lalu memancarkannya semula pada kuasa atau paras yang lebih tinggi supaya isyarat itu boleh meliputi jarak yang lebih jauh tanpa gangguan. Rencana ini menyentuh sistem radio profesional, komersil dan kerajaan; rujuk juga pengulang radio amatur.
Dalam komunikasi penghantaran, radio amatur, dan perkhidmatan kecemasan, pengulang banyak digunakan untuk menyiarkan isyarat radio ke seluruh kawasan yang lebih luas. Seperti dengan kebanyakan sistem penghantaran kecemasan dan sebagainya, misalnya polis, bomba, ambulans, teksi, dan lori tunda, pengulang bersinonim dengan stesen pangkal yang melakukan kedua-dua fungsi.

Operasi dupleks penuh

Pengulang ialah sejenis stesen penyiaran semula radio automatik yang biasanya terletak di atas gunung, bangunan tinggi atau menara radio. Ia membolehkan komunikasi sesama dua atau lebih stesen pangkalan, bergerak atau mudah alih yang tidak dapat berkomunikasi secara langsung sesama sendiri disebakan jarak atau halangan di antaranya.
Pengulang menerima isyarat di satu frekuensi radio (iaitu frekuensi "input"), menyahmodulatkan isyarat itu, dan memancarkan semula maklumat itu secara serentak pada frekuensi "output"-nya. Semua stesen yang menggunakan pengulang memancar pada frekuensi input pengulang dan menerima pada frekuensi outputnya. Memandangkan pengulang biasanya terletak di aras yang lebih tinggi daripada radio-radio lain yang menggunakannya, maka julatnya diperluaskan lagi.
Bahawa pemancar dan penerima dipasang pada masa yang sama itu bererti perlunya pemencilan elektrik untuk menghindarkan pemancar pengulang daripada mengganggu penerima pengulang. Jika pemancar dan penerima pengulang tidak diasingkan dengan betul, maka pemancar akan menyahpekakan penerima pengulang. Masalah ini ibarat menghadiri konsert rock dan tidak dapat mendengar 'isyarat lemah' daripada perbualan kerana artis memainkan isyarat yang jauh lebih kuat.
Umumnya, pemencilan penerima daripada pemancar dimudahkan dengan memaksimumkan jarak antara frekuensi input dan output sejauh yang boleh.

Pemencilan frekuensi input ke output

Tiadanya peraturan yang tetap bagi penjarakan antara frekuensi input dan output untuk semau pengulang radio. Mana-mana sahaja penjarakan yang boleh didapatinya pemencilan yang cukup antara penerima dan pemancar pasti berkesan.

Frekuensi sama jalur

Pengulang sama jalur beroperasi dengan frekuensi input dan output dalam jalur frekuensi yang sama. Dalam pengulang sama jalur, masalah utama yang dihadapi ialah memastikan supaya pemancar tidak mengganggu penerima. Pengurangan jarak antara pemancar dan penerima frekuensi input dipanggil pemencilan.

Sistem pendupleks

Dalam pengulang sama jalur, jarak antara pemancar dan penerima boleh ditetapkan dengan menggunakan satu antena dan satu peranti yang digelar pendupleks, iaitu penapis tertala yang bersambung dengan antena. Dalam contoh ini, kita gunakan peranti pendupleks lulus jalur yang membenarkan (meluluskan) sesuatu jalur (sejulat frekuensi).
Pada penapis pendupleks terdapat dua kekaki: sebelah kekaki ditala untuk meluluskan frekuensi input, dan sebelah lagi ditala untuk meluluskan frekuensi output. Kedua-dua kekaki itu digandingkan pada antena. Penerima pengulang bersambung dengan kekaki input sementara pemancar bersambung dengan kekaki output. Jika dipilihnya spesifikasi yang betul, pendupleks mendapat penapis yang cukup tirus untuk menghindarkan penerima pengulang daripada disaratkan oleh pemancar sendiri. Memandangkan pemancar dan penerima pada frekuensi yang berbeza, kedua-duanya boleh beroperasi pada masa yang sama pada antena yang sama.
Sebarang anomali atau kerosakan pada antena atau kabel suapan antena akan memantulkan kuasa pemancar balik kepada penerima sehingga boleh menyebabkan penerima itu terlebih beban. Kuasa yang dipantulkan itu akan melampaui keupayaan pendupleks menapis dengan cepat.

Frekuensi silang jalur

Pengulang silang jalur adakalanya merupakan sebahagian sistem radio sesalur kerajaan. Jika satu komuniti menggunakan sistem sesalur tetapi komuniti yang bersebelahan memakai sistem biasa, maka boleh diwujudkannya sebuah kumpulan perbualan atau agency-fleet-subfleet untuk komunikasi sesama komuniti. Contohnya, komuniti itu memakai frekuensi 153.755 MHz, maka pemancaran dalam kumpulan perbualan sistem sesalur akan berulang [ada 153.755 MHz juga. Isyarat yang diterima oleh stesen pangkal di 153.755 MHz akan melalui sistem sesalur dalam kumpulan perbualan yang ditetapkan.